钦定古今图书集成/明伦汇编/官常典/第794卷 > 王政
## 钦定古今图书集成/明伦汇编/官常典/第794卷 > 王政

按《金史》本传：“政，辰州熊岳人也。其先仕渤海及辽，皆
有显者。政当辽季乱，浮沉州里。高永昌据辽东，知政
材略，欲用之。政度其无成，辞谢不就。永昌败，渤海人
争缚永昌以为功，政独逡巡引退。吴王阇母闻而异
之，言于太祖，授卢州渤海军谋克，从破白霫，下燕云。
及金兵伐宋，滑州降，留政为安抚使。前此数州既降”，
复杀守将，反为宋守。及是，人以为政忧。政曰：“苟利国
家，虽死何避！”宋王宗望壮之，曰：“身没王事，利及子孙，
汝言是也。”政从数骑入州。是时，民多以饥为盗坐系，
政皆释之，发仓廪以赈贫乏，于是州民皆悦，不复叛。
傍郡闻之，亦多降者。宋王召政至辕门，抚其背曰：“吾
以汝为死矣，乃复成功耶？”慰谕者久之。天会四年，为
燕京都麹院同监。未几，除同知金胜军节度使事，改
权侍卫亲军都指挥使，兼掌军资。是时，军旅始定，筦
库纪纲未立，掌吏皆因缘为奸，政独明会计，严扃𫔎，
金帛山积，而出纳无锱诛之失。吴王阇母戏之曰：“汝
为官久矣，而贫不加富，何也？”对曰：“政以杨震四知自
守，安得不贫。”吴王笑曰：“前言戏之耳。”以黄金百两、银
五百两及所乘马遗之。六年，授左监门将军，历安州
刺史、檀州军州事、户吏房主事。天眷元年，迁保静军
节度使，致仕，卒，年六十六。政本名南撒里，尝使高丽，
因改名政。子遵仁、遵义、遵古。遵古有传。